钦定古今图书集成/明伦汇编/氏族典/第378卷 > 孔循
## 钦定古今图书集成/明伦汇编/氏族典/第378卷 > 孔循

按《五代史孔循传》，“循不知其家世何人也，少孤，流落
汴州。汴州富人李让阑得之，养以为子。梁太祖镇宣
武，以李让为养子，循乃冒姓朱氏。稍长，给事太祖帐
下。太祖诸儿乳母有爱之者，养循为子。乳母之夫姓赵，循又冒姓为赵氏，名殷衡。昭宗东迁洛阳，太祖尽
去天子左右，悉以梁人代之，以王殷为宣徽使，循为”
副使。循与蒋元晖、张廷范等共与弑昭宗之谋。唐亡，
事梁为汝州防御使、左卫大将军、租庸使，始改姓孔
名循。庄宗时权知汴州。明宗自魏兵反而南，庄宗东
出汜水，循持两端，遣迎明宗于北门，迎庄宗于西门，
供帐牲饩，其礼如一，而戒其人曰：“先至者入之。”明宗
先至，遂纳之。明宗即位，以为枢密使，出为忠武军节
度使，徙镇横海。卒于镇，年四十八。赠太尉。